CELEX: 32020D1131
Language: mt
Date: 2020-07-30 00:00:00
Title: Deċiżjoni tal-Kunsill (PESK) 2020/1131 tat-30 ta’ Lulju 2020 li tniedi l-Missjoni Konsultattiva tal-PSDK tal-Unjoni Ewropea fir-Repubblika Ċentru-Afrikana (EUAM RCA)

31.7.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 247/16
               
            
         DEĊIŻJONI TAL-KUNSILL (PESK) 2020/1131
         tat-30 ta’ Lulju 2020
         li tniedi l-Missjoni Konsultattiva tal-PSDK tal-Unjoni Ewropea fir-Repubblika Ċentru-Afrikana (EUAM RCA)
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b’mod partikolari l-Artikolu 42(4) u l-Artikolu 43(2) tiegħu,
         Wara li kkunsidra d-Deċiżjoni tal-Kunsill (PESK) 2019/2110 tad-9 ta’ Diċembru 2019 dwar il-Missjoni Konsultattiva tal-PSDK tal-Unjoni Ewropea fir-Repubblika Ċentru-Afrikana (EUAM RCA) (1),
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
         Billi:
         
                     (1)
                  
                  
                     Fid-9 ta’ Diċembru 2019, il-Kunsill adotta d-Deċiżjoni (PESK) 2019/2110 dwar il-Missjoni Konsultattiva tal-PSDK tal-Unjoni Ewropea fir-Repubblika Ċentru-Afrikana (EUAM RCA).
                  
               
                     (2)
                  
                  
                     Fit-18 ta’ Ġunju 2020, il-Kumitat Politiku u ta’ Sigurtà (KPS) qabel li l-Pjan Operazzjonali (OPLAN) għall-EUAM RCA jenħtieġ li jiġi approvat.
                  
               
                     (3)
                  
                  
                     Wara r-rakkomandazzjoni tal-Kmandant tal-Operazzjoni Ċivili u l-kisba ta’ kapaċità operattiva inizjali mill-EUAM RCA, jenħtieġ li l-Missjoni tiġi mnedija fid-9 ta’ Awwissu 2020 għal perijodu ta’ sentejn.
                  
               
                     (4)
                  
                  
                     Id-Deċiżjoni (PESK) 2019/2110 ipprovdiet ammont ta’ referenza finanzjarja ta’ EUR 7 100 000 biex ikopri n-nefqa relatata mal-EUAM RCA matul l-ewwel sitt xhur wara d-dħul fis-seħħ ta’ dik id-Deċiżjoni. Id-Deċiżjoni tal- Kunsill (PESK) 2020/664 (2) estendiet il-validità tal-ammont ta’ referenza finanzjarja sat-8 ta’ Awwissu 2020. Jenħtieġ li jiġi pprovdut ammont ta’ referenza addizzjonali li jkopri l-perijodu mit-tnedija tal-Missjoni sat-8 ta’ Awwissu 2022.
                  
               
                     (5)
                  
                  
                     L-EUAM RCA jenħtieġ li jkollha Ċellula ta’ Proġetti għall-identifikazzjoni u l-implimentazzjoni ta’ proġetti f’oqsma relatati mal-EUAM RCA u b’appoġġ għall-objettivi tagħha.
                  
               
                     (6)
                  
                  
                     Għalhekk, id-Deċiżjoni (PESK) 2019/2110 jenħtieġ li tiġi emendata skont dan.
                  
               
                     (7)
                  
                  
                     L-EUAM RCA ser titwettaq fil-kuntest ta’ sitwazzjoni li tista’ tiddeterjora u li tista’ timpedixxi l-kisba tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat dwar l-Unjoni Ewropea,
                  
               ADOTTA DIN ID-DEĊIŻJONI:
         
            Artikolu 1
            L-OPLAN għal EUAM RCA huwa b’dan approvat.
         
         
            Artikolu 2
            L-EUAM RCA għandha titnieda fid-9 ta’ Awwissu 2020.
         
         
            Artikolu 3
            Il-Kmandant tal-Operazzjoni Ċivili tal-EUAM RCA huwa b’dan awtorizzat b’effett immedjat li jagħti bidu għall-eżekuzzjoni tal-Missjoni.
         
         
            Artikolu 4
            Id-Deċiżjoni (PESK) 2019/2110 hija b’dan emendata kif ġej:
            
                        (1)
                     
                     
                        l-Artikolu 13(1) huwa sostitwit b’dan li ġej:
                        
                           “1.   L-ammont ta’ referenza finanzjarja maħsub biex ikopri n-nefqa relatata mal-EUAM RCA għall-perijodu mid-9 ta’ Diċembru 2019 sat-8 ta’ Awwissu 2022 għandu jkun ta’ EUR 30 352 481,10. L-ammont ta’ referenza finanzjarja għal kwalunkwe perijodu sussegwenti għandu jiġi deċiż mill-Kunsill.”.
                        
                     
                  
                        (2)
                     
                     
                        jiddaħħal l-Artikolu li ġej:
                        
                           “Artikolu 13a
                           Ċellula ta’ Proġetti
                           
                              1.   L-EUAM RCA għandu jkollha Ċellula ta’ Proġetti għall-identifikazzjoni u l-implimentazzjoni tal-proġetti. L-EUAM RCA għandha, skont il-ħtieġa, tiffaċilita u tipprovdi pariri dwar proġetti implimentati mill-Istati Membri u Stati terzi taħt ir-responsabbiltà tagħhom f’oqsma marbutin mal-EUAM RCA u b’appoġġ għall-objettivi tagħha.
                           
                           
                              2.   Soġġetta għall-paragrafu 3, l-EUAM RCA għandha tkun awtorizzata li tuża l-kontribuzzjonijiet finanzjarji mill-Istati Membri jew minn Stati terzi għall-implimentazzjoni ta’ proġetti identifikati bħala li jissupplimentaw b’mod konsistenti azzjonijiet oħra tal-EUAM RCA, jekk il-proġett ikun:
                              
                                          (a)
                                       
                                       
                                          pprovdut fid-dikjarazzjoni finanzjarja relatata ma’ din id-Deċiżjoni; jew
                                       
                                    
                                          (b)
                                       
                                       
                                          integrat matul il-mandat permezz ta’ emenda tad-dikjarazzjoni finanzjarja fuq talba tal-Kap tal-Missjoni.
                                       
                                    L-EUAM RCA għandha tikkonkludi arranġament mal-Istati li jikkontribwixxu, li jkopri b’mod partikolari l-proċeduri speċifiċi għat-trattament ta’ kwalunkwe ilment minn partijiet terzi dwar ħsara kkawżata minħabba atti jew ommissjonijiet mill-EUAM RCA fl-użu tal-fondi pprovduti minn dawk l-Istati. L-Istati Membri li jikkontribwixxu ma jistgħu f’ebda ċirkostanza jżommu lill-Unjoni jew lir-RGħ responsabbli ta’ atti jew ommissjonijiet mill-EUAM RCA fl-użu tal-fondi pprovduti minn dawk l-Istati.
                           
                           
                              3.   Il-kontribuzzjonijiet finanzjarji minn Stati terzi għaċ-Ċellula ta’ Proġetti għandhom ikunu soġġetti għall-aċċettazzjoni mill-KPS.”.
                           
                        
                     
                  
         
            Artikolu 5
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, it-30 ta’ Lulju 2020.
            
               
                  Għall-Kunsill
               
               
                  Il-President
               
               M. ROTH
            
         
         
            (1)  ĠU L 318, 10.12.2019, p. 141.
         
            (2)  Id-Deċiżjoni tal-Kunsill (PESK) 2020/664 tat-18 ta’ Mejju 2020 li temenda d-Deċiżjoni (PESK) 2019/2110 dwar il-Missjoni Konsultattiva tal-PSDK tal-Unjoni Ewropea fir-Repubblika Ċentru-Afrikana (EUAM RCA) (ĠU L 157, 19.5.2020, p. 3).